ai4bharat/Pralekha huggingface dataset:
பாதுகாப்பு அமைச்சகம்
கொந்தளிப்பான, நிச்சயமற்ற, சிக்கலான மற்றும் தெளிவற்ற சூழலைக் கையாளுவதற்கான புதுமையான முறைகளை கண்டறிய வேண்டுமென பாதுகாப்புத்துறை செயலர் வலியுறுத்தியுள்ளார்
நான்கு நாள் இந்தோ – பசிபிக் ராணுவ சுகாதார பரிமாற்ற மாநாடு இன்றுடன் நிறைவடைந்தது. ஆயுதப் படைகள், மருத்துவ சேவைகள் மற்றும் அமெரிக்க இந்தோ பசிபிக் கமாண்ட் ஆகியவை இணைந்து இந்த மாநாட்டை நடத்தியது. நிறைவு நிகழ்ச்சியில் உரையாற்றிய பாதுகாப்புத் துறை செயலர் டாக்டர் அஜய் குமார், வெற்றிகரமாக மாநாட்டுக்கு ஏற்பாடு செய்த இரண்டு அமைப்புகளுக்கும் பாராட்டு தெரிவித்தார்.
“கொந்தளிப்பான, நிச்சயமற்ற, சிக்கலான மற்றும் தெளிவற்ற உலகில் ராணுவ மருத்துவ சேவை” என்பது இந்த மாநாட்டின் கருப்பொருளாகும். ராணுவ மருத்துவத்தில் ஒத்துழைப்பை அதிகரிப்பதற்காக ஏற்பாடு செய்யப்பட்ட இந்த மாநாட்டை கடந்த 7-ந் தேதி பாதுகாப்பு துறை அமைச்சர் திரு ராஜ்நாத் சிங் காணொலி மூலம் தொடங்கிவைத்தார். கடந்த 4 நாட்களாக பல்வேறு தலைப்புகளில் விவாதங்கள் நடைபெற்றன. 38-க்கும் மேற்பட்ட நாடுகளைச் சேர்ந்த பிரதிநிதிகள் மற்றும் 600க்கும் மேற்பட்ட இந்திய பிரதிநிதிகள் இதில் கலந்து கொண்டனர்.
மாநாட்டில் நிறைவுரை ஆற்றிய டாக்டர் அஜய் குமார், போர்கள் மற்றும் கலவரங்களின் போது உயிரிழப்புகளைத் தடுக்க, சுகாதார நிபுணர்களின் கையாளுதல் மற்றும் மதிப்பீடுகள் நீண்டகால தாக்கத்தை ஏற்படுத்தக் கூடியவை என்று கூறினார். “மருத்துவ சேவைகள் என்பது ராணுவத்திற்கு ஆதரவான முக்கிய இடத்தை பிடித்துள்ளது. இது அமைதியான காலத்திலும், போர் சூழலிலும் மிக முக்கிய சேவைகளை ஆற்றி வருகிறது. ராணுவத்தினர் மற்றும் அவர்களது குடும்பத்தினருக்கு மருத்துவ சேவைகளை வழங்குவதில் மிக முக்கிய பங்கை அது வகிக்கிறது” என்று அவர் தெரிவித்தார்.
மாநாட்டின் கடைசி நாள் விவாதங்களில், செயற்கை நுண்ணறிவு முக்கிய இடத்தை பிடித்தது. இதில் இந்திய, அமெரிக்க நிபுணர்கள் கலந்து கொண்டனர். இந்தியா, அமெரிக்கா, இந்தோனேஷியா ஆகிய நாடுகளின் குறிப்பிட்ட சில ஆராய்ச்சியாளர்கள் தங்களது மிகச்சிறந்த அறிவியல் ஆய்வுக் கட்டுரைகளை சமர்ப்பிக்க வாய்ப்பு வழங்கப்பட்டது.
மின்னணு மற்றும் தகவல் தொழில்நுட்பம்
இந்தியாவின் தேசிய செயற்கை புலனறிவு வலைத்தளம் www.ai.gov.in-ஐ தொடங்கிவைத்தார் தகவல் தொழில்நுட்பத் துறை அமைச்சர்.
மோடி அரசு இரண்டாவது முறையாகப் பதவியேற்று ஓராண்டு காலம் நிறைவடைந்ததை ஒட்டி, www.ai.gov.in என்ற பெயரில் இந்தியாவின் தேசிய செயற்கைப் புலனறிவு வலைத்தளத்தை மத்திய மின்னணுவியல் மற்றும் தகவல் தொழில்நுட்பம், சட்டம் மற்றும் நீதி மற்றும் தொடர்புத் துறை அமைச்சர் திரு.ரவிசங்கர் பிரசாத் தொடங்கிவைத்தார்.
மின்னணுவியல் மற்றும் தகவல் தொழில்நுட்ப அமைச்சகம் மற்றும் தகவல் தொழில்நுட்ப நிறுவனங்கள் இணைந்து இந்த வலைத்தளத்தை உருவாக்கியுள்ளன. மின்னணுவியல் மற்றும் தகவல் தொழில்நுட்ப அமைச்சகத்தின் தேசிய மின்ஆளுகைப் பிரிவு மற்றும் தகவல் தொழில்நுட்பத் தொழில்துறையின் NASSCOM ஆகியவை இணைந்து இந்த வலைத்தளத்தை இயக்கும். இந்தியாவில் செயற்கைப்புலனறிவு தொடர்பான முன்னேற்றங்களை அறிந்துகொள்வதற்காக ஒரே டிஜிட்டல் தளமாக இந்த வலைத்தளம் செயல்படும். இதில், செயற்கைப் புலனறிவு தொடர்பான கட்டுரைகள், ஸ்டார்ட்அப்கள், செயற்கைப் புலனறிவில் மூலதன நிதி, வளங்கள், நிறுவனங்கள் மற்றும் கல்வி நிறுவனங்கள் ஆகியவை பற்றிப் பகிர்ந்து கொள்ளப்படும். மேலும், ஆவணங்கள், ஆய்வுக்கட்டுரைகள், அறிக்கைகள் ஆகியவையும் பகிரப்படும். செயற்கைப்புலனறிவு தொடர்பாக கற்றுக்கொள்ள முடிவதோடு, புதிய பணி வாய்ப்புகள் குறித்து அறிந்துகொள்வதற்கும் தனி வழிவகை செய்யப்பட்டுள்ளது.
இந்த நிகழ்ச்சியின் போது, “இளைஞர்களுக்கான பொறுப்புள்ள செயற்கைப்புலனறிவு” என்ற இளைஞர்களுக்கான தேசியத் திட்டத்தையும் மத்திய மின்னணுவியல் மற்றும் தகவல் தொழில்நுட்பம், மற்றும் சட்டம்-நீதித்துறை அமைச்சர் திரு.ரவிசங்கர் பிரசாத் தொடங்கிவைத்தார். இந்தத் திட்டத்தின் நோக்கம் என்பது, நமது நாட்டில் உள்ள இளம் மாணவர்களுக்கு அடித்தளத்தை வழங்குவது, நவீனகாலத்துக்கு ஏற்ப தொழில்நுட்ப மனநிலையை ஏற்படுத்துவது, அது தொடர்பான செயற்கைப் புலனறிவுத் திறனை உருவாக்குவது மற்றும் டிஜிட்டல் தொழில்நுட்ப அளவில் எதிர்காலத்துக்கு தங்களைத் தயார்படுத்திக் கொள்ளத் தேவையான செயற்கைப் புலனறிவுத் தொழில்நுட்பங்களைக் கிடைக்கச் செய்வது ஆகியவையே ஆகும். இந்தத் திட்டத்தை இன்டெல் இந்தியா-வுடன் இணைந்தும், மத்திய மனிதவள மேம்பாட்டு அமைச்சகத்தின் பள்ளிக் கல்வி மற்றும் எழுத்தறிவுத் துறையின்  ஆதரவுடனும் மத்திய மின்னணுவியல் மற்றும் தகவல் தொழில்நுட்ப அமைச்சகத்தின் தேசிய மின்ஆளுகைப் பிரிவு உருவாக்கி அறிமுகப்படுத்தியுள்ளது. மாநிலக் கல்வித்துறைகள் தகுதியின் அடிப்படையில் ஆசிரியர்களை நியமிப்பதற்கான உதவிகளை பள்ளிக் கல்வி மற்றும் எழுத்தறிவுத் துறை  செய்யும்.
(Visitor Counter : 182
சிறப்பு சேவைகள் மற்றும் கட்டுரைகள்
திருச்சிராப்பள்ளி தேசிய தொழில்நுட்ப கல்விக் கழகம் அளிக்கும் இணையவழி மொழியாக்க பயிற்சி
மத்திய அரசின் தேசிய மொழிபெயர்ப்பு இயக்கம், தமிழ்நாடு பாடநூல் மற்றும் கல்விச்சேவை கழகம் ஆகியவற்றுடன் ஒருங்கிணைந்து திருச்சிராப்பள்ளி தேசிய தொழில்நுட்ப கல்விக்கழகத்தின் வாழ்வியல் மற்றும் சமூக அறிவியல் துறை ஏற்பாடு செய்துள்ள ஒரு வார கால இணையவழி மொழி பெயர்ப்பு பயிற்சி 2022 ஜூலை 18 அன்று தொடங்கியது.
பிரபல இசைக்கலைஞரும், எழுத்தாளரும், மொழிபெயர்ப்பாளருமான திருவாங்கூர் மன்னர் குடும்பத்தின் உறுப்பினர் திரு பிரின்ஸ் ராமவர்மா தலைமை விருந்தினராக பங்கேற்று பயிற்சி திட்டத்தை தொடங்கிவைத்தார். தொன்மையான இலக்கியம் மற்றும் ஞானம் எளிதாக கிடைப்பதில் மொழி பெயர்ப்பு முக்கிய பங்குவகிக்கிறது என்று அவர் தமது தொடக்க உரையில் குறிப்பிட்டார்.
2022 –ஜூலை 20 அன்று நடைபெற்ற 3-வது நாள் அமர்வில் பதிப்பு உரிமை தொடர்பான விஷயங்கள் குறித்து கோழிக்கோடு பல்கலைக்கழகத்தைச் சேர்ந்த பிரபல மொழி பெயர்ப்பாளரும், விமர்சகருமான பேராசிரியர் கே எம் ஷெரீப் பேசினார். வரவிருக்கும் நாட்களில் ஜவகர்லால் நேரு பல்கலைக்கழக பேராசிரியர் ஜி ஜெ வி பிரசாத், சென்னை ஐஐடி பேராசிரியர் கே ஸ்ரீலதா, அகமதாபாத் பல்கலைக்கழக பேராசிரியர் தேஜஸ்வினி நிரஞ்சனா உள்ளிட்டோர் உரையாற்றவுள்ளனர்.
ஆயுஷ்
கொவிட்-19 அறிகுறிகள் உள்ளவர்களை குணப்படுத்துவதற்கான செயல்திறன் மிக்க ஆயுஷ் மருந்துகளை அடையாளம் காண்பதற்கான நடவடிக்கையை அரசு எடுத்து வருகிறது
நாடாளுமன்றத்தின் மக்களவையில் கேள்விகளுக்கு எழுத்துப்பூர்வமாக பதிலளித்த ஆயுஷ் இணை அமைச்சர் திரு மகேந்திரபாய் முஞ்சப்பாரா கீழ்காணும் தகவல்களை அளித்தார்.
இந்திய மருத்துவ ஆராய்ச்சி குழு, உயிரி தொழில்நுட்பத் துறை, அறிவியல் மற்றும் தொழிலக ஆராய்ச்சி குழு, எய்ம்ஸ் மற்றும் ஆயுஷ் அமைப்புகளில் இருந்து பிரதிநிதிகளைக் கொண்ட ஆயுஷ் ஆராய்ச்சி மற்றும் மேம்பாட்டு பல்துறை பணிக்குழுவை ஆயுஷ் அமைச்சகம் அமைத்துள்ளது.
விரிவான ஆய்வு மற்றும் நாடு முழுவதும் இருக்கும் பல்வேறு அமைப்புகளை சேர்ந்த நிபுணர்களுடனான ஆலோசனைக்கு பிறகு, கொவிட்-19 உறுதிப்படுத்தப்பட்டுள்ள நபர்களுக்கான மருத்துவ செயல்முறைகளை ஆயுஷ் ஆராய்ச்சி மற்றும் மேம்பாட்டு பணிக்குழு உருவாக்கியுள்ளது.
அஷ்வகந்தா, யாஷ்டிமது, குடுச்சி + பிப்பலி மற்றும் ஒரு மூலிகை மருந்து  ஆகிய நான்கு முறைகளை இக்குழு ஆய்வு செய்துள்ளது. கொவிட்-19 அறிகுறிகள் உள்ள நோயாளிகளை குணப்படுத்துவதற்கான செயல்திறன் மிக்க ஆயுஷ் மருந்துகளை அடையாளம் காண்பதற்கான 126 ஆய்வுகள் நாட்டிலுள்ள 152 மையங்களில் நடைபெற்று வருகின்றன.
மக்களிடையே ஆயுஷ் மருத்துவ முறைகளின் பயன்பாடு மற்றும் கொவிட்-19-ஐ தடுப்பதில் ஆயுஷின் தாக்கம் குறித்த தகவல்களை சேகரிப்பதற்காக ஆயுஷ் சஞ்ஜீவனி கைப்பேசி செயலியை ஆயுஷ் அமைச்சகம் உருவாக்கியுள்ளது.
சுமார் 1.47 கோடி பேர் அளித்த தகவல்களின் படி, 85.1 சதவீதம் பேர் கொவிட்-19-ஐ தடுப்பதற்காக ஆயுஷ் மருத்துவ முறைகளை பயன்படுத்தியுள்ளனர். அவர்களில் 89.8 சதவீதம் பேர் ஆயுஷ் மூலம் பலன் பெற்றதாக கூறியுள்ளனர்.
மேலும் விவரங்களுக்கு இந்த ஆங்கில செய்திக் குறிப்புகளைக் காணவும்:
https://pib.gov.in/PressReleasePage.aspx?PRID=1738146
https://pib.gov.in/PressReleasePage.aspx?PRID=1738149
----
(Visitor Counter : 193
மின்னணு மற்றும் தகவல் தொழில்நுட்பம்
புனேயில் 12.06.2023 அன்று நடைபெற்ற உலகளாவிய ஜிபிஐ உச்சிமாநாட்டில் மத்திய மின்னணு மற்றும் தகவல்தொழில்நுட்பம், திறன்மேம்பாடு மற்றும் தொழில்முனைவோர்துறை இணையமைச்சர் திரு ராஜீவ் சந்திரசேகர் உரையாற்றினார்
புனேயில் 12.06.2023 அன்று நடைபெற்ற உலகளாவிய ஜிபிஐ உச்சிமாநாட்டில் மத்திய மின்னணு மற்றும் தகவல்தொழில்நுட்பம், திறன்மேம்பாடு மற்றும் தொழில்முனைவோர்துறை இணையமைச்சர் திரு ராஜீவ் சந்திரசேகர் உரையாற்றினார்.
இந்த உச்சிமாநாடு அறிவுப் பரிமாற்றத்திற்கும், பொது மக்களுக்கான டிஜிட்டல் கட்டமைப்பின் சிறந்த நடைமுறைகளின் அமலாக்கத்தை அறிந்து கொள்வதற்கும், மிகச்சிறந்த வாய்ப்பாகும் என்று அவர் கூறினார். உலகளாவிய டிஜிட்டல் கட்டமைப்பு பங்கேற்பையும், டிஜிட்டல் பொருளாதாரத்தையும் இது மேலும் முன்னெடுத்துச் செல்லும் என்று தாம் நம்புவதாக அவர் குறிப்பிட்டார்.
2014-ல் இந்தியாவின் மொத்தப் பொருளாதாரத்தில் 3 முதல் 3.5 சதவீதம் வரை இருந்த டிஜிட்டல் பொருளாதாரம் இன்று 10 சதவீத அளவுக்கு உயர்ந்திருப்பதாகவும், 2025-26 வாக்கில் இந்தியாவின் ஒட்டுமொத்த உற்பத்தியில் ஏறத்தாழ 20 சதவீத அளவிற்கு உயரும் என எதிர்பார்ப்பதாகவும் அமைச்சர் கூறினார்.
பொது மக்களுக்கான டிஜிட்டல் கட்டமைப்பு என்பது டிஜிட்டல் பணப்பரிவர்த்தனை, வறுமையை குறைப்பது, சிறந்த சுகாதாரம் மற்றும் நல்வாழ்வு, சிறந்த பொருளாதார வளர்ச்சி, தொழில்துறை மற்றும் புதிய கண்டுபிடிப்பு போன்ற நீடிக்கவல்ல வளர்ச்சி இலக்கின் முன்னேற்றத்தை அதிகரிக்கிறது என்று அவர் கூறினார்.
மேலும் விவரங்களுக்கு இந்த ஆங்கில செய்திக்குறிப்பைக் காணவும் https://pib.gov.in/PressReleasePage.aspx?PRID=1931670
சுற்றுலா அமைச்சகம்
குவஹாத்தியில் வடகிழக்கு மாநிலங்களின் சுற்றுலா மற்றும் கலாச்சார அமைச்சர்களின் 2 நாள் மாநாடு : மத்திய அமைச்சர் பங்கேற்பு
வடகிழக்கு மாநிலங்களின், சுற்றுலா மற்றும் கலாச்சார அமைச்சர்களின் 2 நாள் மாநாடு, குவஹாத்தியில் செப்டம்பர் 13 மற்றும் 14ம் தேதிகளில் நடக்கிறது. இதன் தொடக்க நிகழ்ச்சியில் மத்திய சுற்றுலா மற்றும் கலாச்சாரத்துறை மற்றும் வடகிழக்கு மாநிலங்கள் துறை அமைச்சர் திரு ஜி.கிஷன் ரெட்டி, அசாம் முதல்வர் திரு ஹிமானந்த பிஸ்வா சர்மா ஆகியோர் உரையாற்றுகின்றனர்.
இயற்கை வளம்மிக்க வடகிழக்கு மாநிலங்களில், சுற்றுலா வளர்ச்சியை மேம்படுத்துவதில், சுற்றுலாத்துறை அமைச்சகம் முக்கிய கவனம் செலுத்துகிறது.
ஸ்வதேஷ் தர்ஷன் மற்றும் பிரசாத் போன்ற உள்கட்டமைப்பு வளர்ச்சி திட்டங்களின் கீழ், சுற்றுலாத்துறை அமைச்சகம், மாநிலங்களில் உள்ள பல்வேறு சுற்றுலாத் தலங்களில், கட்டமைப்பை மேம்படுத்த நிதியுதவி வழங்குகிறது.
வடகிழக்கு மாநிலங்களில், சுற்றுலாவை இன்னும் தீவிரமாக மேம்படுத்த மத்திய சுற்றுலாத்துறை அமைச்சகம் கூடுதல் தலைமை இயக்குனர் தலைமையில், குழு ஒன்றை உருவாக்கியுள்ளது.
வடகிழக்கு மாநிலங்களில் புதிய இடங்களை அடையாளம் காண்பதில், தீவிரமாக ஈடுபட்டுள்ள குழுவினர், புதிதாக கண்டறியும் சுற்றுலா இடங்களில் தேவையான வசதிகளை ஏற்படுத்தி வருகின்றனர். அங்கு உள்ளூர் நபர்களுக்கு, சுற்றுலா தொடர்பான திறமைகளை வளர்த்துக்கொள்ள பயிலரங்குகள், கருத்தரங்குகள் நடத்த முடியும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1754132
புவி அறிவியல் அமைச்சகம்
2020 அதிக வெப்ப ஆண்டு, அதிக மழைப்பொழிவு : சொல்கிறது பருவநிலை குறித்த அறிக்கை
2020ம் ஆண்டில் நாட்டின் பருவநிலை குறித்து, இந்திய வானிலைத் துறையின் பருவ நிலை ஆராய்ச்சி மற்றும் சேவை பிரிவு விடுத்துள்ள அறிக்கையின் முக்கிய அம்சங்கள்:2020 ஆம் ஆண்டில் இந்தியாவின் ஆண்டு சராசரி நில மேற்பரப்பு காற்று வெப்பநிலை +0.29 டிகிரி செல்சியஸ். இது இயல்பை விட அதிகம். 1901ம் ஆண்டில் இருந்து எடுக்கப்பட்ட கணக்குப்படி, இது 8வது அதிக வெப்ப ஆண்டு. ஆனால் கடந்த 2016ம் ஆண்டு ஏற்பட்டதை விட  குறைவு.2020ம் ஆண்டு நாட்டின் மழைப் பொழிவு, நீண்ட கால சராசரி அடிப்படையில்  109 சதவீதம். இதுவும் இயல்பை விட அதிகம்.தென்மேற்கு பருவமழை காலமான ஜூன் முதல் செப்டம்பர் வரை, மத்திய இந்தியா, தெற்கு தீபகற்ப பகுதி, கிழக்கு மற்றும் வடகிழக்கு இந்தியப் பகுதியில் மழைப்பொழிவு நீண்ட கால சராசரி அடிப்படையில் முறையே 115, 129, 106 சதவீதமாக இருந்தது. வடமேற்கு இந்தியாவில் 84 சதவீதமாக இருந்தது.2020ம் ஆண்டின் வடகிழக்குப் பருவமழை காலத்தில்  நாட்டின் மழை பொழிவு 101 சதவீதம்.
இந்திய கடல்களில் ஏற்பட்ட புயல்கள்2020ம் ஆண்டில் வடக்கு இந்தியப் பெருங் கடலில் 5 புயல்கள் உருவாயின. அம்பன், அதி தீவிர புயல்களான நிவர் மற்றும் காத்தி, நிசர்கா, புரவி ஆகிய புயல்கள் உருவாயின. இவற்றில் நிசர்கா, காத்தி ஆகியவை அரபிக்கடலிலும், மற்றவை வங்காள விரிகுடாவிலும் உருவாயின.பருவமழைக் காலத்துக்கு முன் ஏற்பட்ட அம்பான் புயல், மேற்கு வங்கத்தில் மே 20ம் தேதி கரையைக் கடந்தது. அப்போது அங்கு 90 பேர் பலியாயினர். 4,000 கால்நடைகளும் பலியாயின.நிசர்கா புயல் மகாராஷ்டிராவில் ஜூன் 3ம் தேதி கரையைக் கடந்தது.மற்ற 3 புயல்கள் நிவர், புரவி, காத்தி ஆகியவை, மழைக் காலத்துக்கு பின் உருவாயின. நிவர் புயல் தமிழகம் மற்றும் புதுச்சேரியில் கரை கடந்தது. இதில் 12 பேர் பலியாயினர், 10,836 கால்நடைகள் பலியாயின.புரவி புயலால் தமிழகத்தில் 9 பேர் பலியாயினர், 200 கால்நடைகளும் பலியாயின.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1686173
பிரதமர் அலுவலகம்
சிங்கப்பூருக்குப் புறப்படுவதற்கு முன் பிரதமரின் அறிக்கை
சிங்கப்பூருக்குப் புறப்படுவதற்கு முன் பிரதமர் திரு. நரேந்திர மோடி வெளியிட்ட அறிக்கையின் முழு விவரம்:
“ஆசியான்-இந்தியா மற்றும் கிழக்கு ஆசிய உச்சி மாநாடுகளில் பங்கேற்பதற்காக நான் நவம்பர் 14, 15 தேதிகளில் சிங்கப்பூர் செல்லவிருக்கிறேன். இத்துடன் மண்டல ஒருங்கிணைந்த பொருளாதாரப் பங்களிப்புத் தலைவர்களின் கூட்டத்திலும் நான் பங்கேற்க உள்ளேன்.
இந்தக் கூட்டங்களில் எனது பங்களிப்பு ஆசியான் உறுப்பு நாடுகளுடனும், விரிவான இந்திய-பசிபிக் மண்டலத்துடனும் நமது தொடர்ச்சியான உறுதிப்பாட்டை வலுப்படுத்துவதன் அடையாளமாக இருக்கும். ஆசியான் மற்றும் கிழக்கு ஆசிய உச்சி மாநாட்டில் மற்ற தலைவர்களுடன் எனது கலந்துரையாடலை நான் ஆவலோடு எதிர்நோக்கி இருக்கிறேன்.
நவம்பர் 14 அன்று சிங்கப்பூர் ஃபின்டெக் விழாவில் முக்கிய உரையாற்றும் முதலாவது அரசுத் தலைவர் என்ற பெருமையை நான் பெறவிருக்கிறேன். உலகின் மிகப் பெரிய நிதி சார்ந்த தொழில்நுட்ப நிகழ்வு என்ற முறையில் வேகமாக வளர்ந்து வரும் இந்தத் துறையில் இந்தியாவின் பலத்தைக் காட்டுவதற்கு மட்டுமின்றி புதிய கண்டுபிடிப்பு மற்றும் வளர்ச்சியில் உலகின் கூட்டாளிகளைக் கண்டறிவதற்கும் இந்த விழா சரியான இடமாக இருக்கும்.
எனது பயணத்தின் போது இந்தியா, சிங்கப்பூர் கூட்டு ஹாக்கத்தானில் பங்கேற்றவர்கள் மற்றும் வெற்றியாளர்களுடன் கலந்துரையாடும் வாய்ப்பையும் கூட நான் பெறவிருக்கிறேன். சரியான ஊக்கத்தையும், சுற்றுச்சூழல் பாதுகாப்பு முறை வளர்த்தலையும் நாம் கிடைக்கச் செய்தால் மனிதகுலம் சந்திக்கும் சவால்களுக்குத் தீர்வுகளை அளிக்கும் உலகத் தலைவர்களாக வரும் திறன் நமது இளைஞர்களுக்கு உள்ளது என்பது எனது உறுதியான நம்பிக்கையாகும்.
ஆசியான் மற்றும் கிழக்கு ஆசிய உச்சி மாநாட்டு நாடுகளுடன் வளர்ந்து வரும் நமது பங்களிப்புக்குப் புதிய உத்வேகத்தை எனது சிங்கப்பூர் பயணம் அளிக்கும் என்று நான் நம்புகிறேன்.
சிங்கப்பூருக்கு நான் புறப்படும் நேரத்தில், இந்த ஆண்டு ஆசியான் அமைப்புக்குத் திறன் மிக்கத் தலைமையை அளித்துள்ள சிங்கப்பூருக்கு எனது மனமார்ந்த பாராட்டுக்களைத் தெரிவித்துக் கொள்ள விரும்புகிறேன். மேலும் ஆசியான் மற்றும் அது தொடர்பான உச்சி மாநாடுகளை வெற்றிகரமாக நடத்துவதற்கு எனது வாழ்த்துக்களைத் தெரிவித்துக் கொள்கிறேன்.
(Visitor Counter : 122
நிதி அமைச்சகம்
2022-23 நிதியாண்டின் 10.01.2023 வரையிலான நேரடி வரிவசூல்
2022-23 நிதியாண்டில் 10.01.2023 வரையிலான நேரடி வரிவசூல் நிலையான வளர்ச்சி அடைந்திருப்பதை புள்ளி விவரங்கள் உறுதி செய்துள்ளன. அதாவது, 2023-ஆம் நிதியாண்டு ஜனவரி 10-ம் தேதி வரையிலான காலத்தின் மொத்த நேரடி வரிவசூல் ரூ.14.71 லட்சம் கோடியாகும். இது கடந்த நிதியாண்டின் இந்த காலத்திற்கான மொத்த வரிவசூலைவிட 24.58 சதவீதம் அதிகமாகும்.
அதே போல் இந்த காலத்திற்கான நிகர நேரடி வரிவசூல் ரூ.12.31 லட்சம் கோடியாகும். இது கடந்த நிதியாண்டின் இந்த காலத்திற்கான நிகர வரிவசூலைவிட 19.55 சதவீதம் அதிகமாகும். இது 2022-23-ஆம் நிதியாண்டுக்கான மொத்த பட்ஜெட் வரிவசூல் மதிப்பீட்டில் 86.68 சதவீதமாகும்.
அணுசக்தி அமைச்சகம்
இந்தியாவின் அணுசக்தி திட்டம் வாழ்க்கைத் தரத்தை முன்னேற்றுவதற்கே தவிர மனித வாழ்க்கைக்கு தீங்கு விளைவிப்பதற்கல்ல என்று மத்திய அமைச்சர் டாக்டர் ஜித்தேந்திர சிங் கூறியுள்ளார்
இந்தியாவின் அணுசக்தி திட்டம் வாழ்க்கைத் தரத்தை முன்னேற்றுவதற்கே தவிர மனித வாழ்க்கைக்கு தீங்கு விளைவிப்பதற்கல்ல என்று மத்திய அறிவியல் தொழில்நுட்பம்  , புவி அறிவியல், பிரதமர் அலுவலகம், பணியாளர் , பொதுமக்கள் குறைதீர்வு, ஓய்வூதியம், அணுசக்தி மற்றும் விண்வெளி துறை இணையமைச்சர் டாக்டர் ஜித்தேந்திர சிங் கூறியுள்ளார்.
புதுதில்லி விஞ்ஞான் பவனில் நடைபெற்ற அணுசக்தி மற்றும் விண்வெளி துறையில் மாற்றியமைக்கப்பட்ட கூட்டு இந்தி சலாக்கர் சமிதி கூட்டத்திற்கு டாக்டர் ஜித்தேந்திர சிங் தலைமை தாங்கினார்.
அணுசக்தியை அமைதி பயன்பாட்டுக்கு மேற்கொள்ள வேண்டும் என்ற அடிப்படையில், டாக்டர் ஹோமி பாபாவின் அணுசக்தி திட்டம் தொடங்கியதிலிருந்து இந்தியா மிக நீண்டபயணத்தை மேற்கொண்டுள்ளதாக டாக்டர் ஜித்தேந்திர சிங் கூறினார். டாக்டர் பாபாவின் உன்னதமான உறுதிமொழியை புதுப்பிக்க வேண்டிய தருணம் இது என்று அவர் கூறினார்.
மின்சார உற்பத்தி, வேளாண்மை, மருத்துவம், சுகாதாரம், உணவு பதனிடல், வீரிய விதை வகைகள், தண்ணீர் தூய்மையாக்கல் தொழில்நுட்பம், நகர்ப்புற கழிவு மேலாண்மை தொழில்நுட்பம், பெட்ரோலியத் துறையில் கதிர்வீச்சு தொழில்நுட்பம் உள்ளிட்ட துறைகளில் அணுசக்தி மற்றும் கதிர்வீச்சு முக்கிய பங்காற்றுகிறது என்று அமைச்சர் கூறினார். அணுசக்தியின் சமுதாய பயன்பாடு மக்களுக்கு அதிகமாக தெரியவில்லை என்று அவர் குறிப்பிட்டார்.
விண்வெளி மற்றும் அணுசக்தியின் சாதனைகளை மக்களுக்கு கொண்டு செல்ல குழுவின் உறுப்பினர்களும், தேசிய மொழி துறையும் நடவடிக்கை எடுக்க வேண்டும் என்று டாக்டர் ஜித்தேந்திர சிங் வலியுறுத்தினார். மொழிபெயர்ப்பில் நிபுணத்துவம் கொண்டவர்களை வைத்து, இந்தியிலும், இதர மொழிகளிலும் மொழிபெயர்த்து மக்களிடம் இந்த சாதனைகளை பரப்ப வேண்டும் என அவர் கேட்டுக்கொண்டார்.
பிரதமர் நரேந்திர மோடியின் தலைமையின் கீழ், அமித் ஷாவின் தலைமையின் கீழ் இயங்கும் உள்துறையின் பகுதியாக செயல்படும் தேசிய மொழி துறை, பல்வேறு மாற்றங்களை மேற்கொண்டு வருகிறது என்று கூறிய அமைச்சர், மத்திய அமைச்சகங்கள், துறைகளின் அலுவல் பணிகள் இந்தியிலேயே மேற்கொள்ளப்படுகின்றன என்றார். வட்டார மொழிகளில் அறிவியல் தகவல்களை பெருமளவில் பரப்ப வேண்டும் என்று பிரதமர் நரேந்திர மோடி கூறிவருவதை அமைச்சர் சுட்டிக்காட்டினார். மொழி என்பது வசதிக்காக இருக்கவேண்டுமே தவிர தடையாக இருக்ககூடாது என்று அவர் குறிப்பிட்டார்.
கூடுதல் விவரங்களுக்கு ஆங்கில செய்திக்குறிப்பை காணவும் https://pib.gov.in/PressReleasePage.aspx?PRID=1815240
குடியரசுத் துணைத் தலைவர் செயலகம்
பல்வேறு இந்திய மொழிகளைப் பாதுகாக்கவும், மேம்படுத்தவும் குடியரசுத் துணைத் தலைவர் வேண்டுகோள்
கல்வியிலிருந்து நிர்வாகம் வரை பல்வேறு துறைகளில் தாய்மொழியைப் பயன்படுத்துவதன் வாயிலாக, பல்வேறு இந்திய மொழிகளைப் பாதுகாக்க வேண்டும், மேம்படுத்த வேண்டும் என்று குடியரசுத் துணைத் தலைவர் திரு.எம்.வெங்கையா நாயுடு இன்று கேட்டுக் கொண்டுள்ளார்.
ஐதராபாத் பல்கலைக்கழகத்தின் தெலுங்கு மொழித்துறை ஏற்பாடு செய்திருந்த, “அறிவு உருவாக்கம்: தாய்மொழி” என்ற தலைப்பிலான வலையரங்கத்தை துவக்கி வைத்துப் பேசிய திரு.வெங்கையா நாயுடு, ஒவ்வொரு மாநில அரசும் அந்தந்த அலுவலக மொழிக்கு சிறப்பு முக்கியத்துவம் அளிக்க வேண்டியதன் அவசியத்தை வலியுறுத்தினார்.
நாகரீகத்தின் உயிரோட்டம்தான் மொழி என்று கூறிய அவர், இது அந்த மொழி பேசும் மக்களின் அடையாளம், பண்பாடு மற்றும் பாரம்பரியங்களைக் குறிப்பதாகத் தெரிவித்தார். இசை, நடனம், பழக்கவழக்கங்கள், திருவிழாக்கள், பாரம்பரிய அறிவு ஆகியவற்றைப் பாதுகாப்பதில் மொழி முக்கியப் பங்கு வகிப்பதாகவும் கூறினார்.
துவக்கப் பள்ளி வரை தாய்மொழியில் கல்வி கற்பிக்க வேண்டும் என்பதை வலியுறுத்திய குடியரசுத் துணைத் தலைவர், பரவலாகப் பயன்படுத்துவதன் மூலம்தான் மொழியானது பிரபலமடையும் என்றார். ஆங்கிலத்தில் கல்வி கற்றால்தான் முன்னேற்றமடைய முடியும் என்பது வெறும் கற்பிதமே என்று தெரிவித்த அவர், தாய்மொழியில் சிறந்து விளங்குபவர்களால் மற்ற மொழிகளை எளிதாகக் கற்க முடியும் என்று ஆய்வுகள் தெரிவிப்பதாகக் கூறினார்.
2017 வரை நோபல் பரிசு வென்றவர்களில் 90 சதவீதம் பேர் தமது தாய்மொழியில் கல்வி கற்றவர்கள் என்று கூறிய திரு.வெங்கையா நாயுடு, மற்றொரு ஆய்வில் தமது தாய்மொழிக்கு முக்கியத்துவம் அளிக்கும் நாடுகள்தான் உலகளவில் முன்னணி வகிக்கின்றன என்று தெரிய வந்துள்ளதாகவும் குறிப்பிட்டார்.
கலாசாரத்துறை அமைச்சகம்
இந்தியப் பாரம்பரிய நிறுவனம் அமைக்கும் திட்டத்தை அமைச்சர் ஆய்வு செய்தார்
புதுதில்லியில் இன்று நடைபெற்ற இந்திய அருங்காட்சியகங்கள் நிறுவன சங்கத்தின் கூட்டத்துக்கு மத்திய கலாச்சார இணையமைச்சர்  திரு பிரகலாத் சிங் பாட்டீல் தலைமை தாங்கினார்.
வெளியூர்களில் இருக்கும் உறுப்பினர்கள் காணொலி மூலம் கூட்டத்தில் கலந்து கொண்டனர். கூட்டத்தின் போது, இந்தியப் பாரம்பரிய நிறுவனத்தை அமைக்கும் திட்டத்தை அமைச்சர் ஆய்வு செய்தார்.
இந்திய அருங்காட்சியகங்கள் நிறுவன சங்கத்தின் பெயரை இந்தியப் பாரம்பரிய சங்க நிறுவனம் என்று மாற்றுவது குறித்தும் கூட்டத்தில் விவாதிக்கப்பட்டது.
பிரதமர் திரு நரேந்திர மோடியின் இலட்சியத்தின் படியும், 2020-21 மத்திய பட்ஜெட்டில் செய்யப்பட்ட அறிவிப்பின் படியும் உருவாக்கப்பட்டுள்ள இந்தியப் பாரம்பரிய நிறுவனத்தை அமைக்கும் திட்டத்தை உறுப்பினர்கள் வரவேற்றனர்.
புதிய நிறுவனத்தை அமைப்பது குறித்த தங்களது ஆலோசனைகளை 15 நாட்களுக்குள் உறுப்பினர்கள் அனுப்பி வைப்பது என கூட்டத்தில் முடிவெடுக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://www.pib.gov.in/PressReleasePage.aspx?PRID=1681498
குடியரசுத் துணைத் தலைவர் செயலகம்
காந்தி ஜெயந்தி நாளை கொண்டாடப்படுவதை முன்னிட்டு நாட்டு மக்களுக்கு குடியரசு துணைத் தலைவர் வாழ்த்து
காந்தி ஜெயந்தியை முன்னிட்டு, நாட்டு மக்களுக்கு குடியரசு துணைத் தலைவர் திரு. எம். வெங்கையா நாயுடு வாழ்த்து தெரிவித்துள்ளார்.
அவர் விடுத்துள்ள செய்தியில் கூறியிருப்பதாவது:
‘‘தேசத்தந்தை - மகாத்மா காந்தியின் பிறந்த தினத்தை முன்னிட்டு, நாட்டு மக்களுக்கு எனது மனமார்ந்த வாழ்த்துகளை தெரிவித்துக் கொள்கிறேன்’’
அநீதிக்கு எதிராக புதிய போராட்ட வழியை, மகாத்மா காந்தி காட்டினார் - அது உண்மை மற்றும் அகிம்சை மற்றும் இது மனிதகுலத்தின் மீது ஒரு நிரந்தர முத்திரையை விட்டுச்சென்றது. சத்தியாகிரகம் மற்றும் அகிம்சை முறையில், காலனி ஆதிக்கத்தில் இருந்து இந்தியாவை விடுவிக்க அவர் முயற்சிகள் மேற்கொண்டார். 21ம் நூற்றாண்டில் கூட, அவர் ஒடுக்கப்பட்டவர்களின் சாம்பியனாகவும், அடையாளமாகவும் உள்ளார்.
காந்திஜி அவரது அனுபவம் மூலம் வாழ்ந்தார். அவரது வாழ்க்கையே அவருக்கு பாடம் என அவர் கூறினார். அவரது வாழ்க்கை, நிலையான வளர்ச்சி மீதான தத்துவம், பின்தங்கியவர்களின் மேம்பாடு, கிராம சுயராஜ்ஜியத்துக்கான உந்துதல், ஆகியவற்றில் இருந்து நாம் உத்வேகம் பெற முடியும்.
காந்திஜியின் சிந்தனையில் உள்ள இந்த கருத்துக்கள், நவீனகாலத்துக்கும் ஏற்றதாக உள்ளது. அவரது வாழ்க்கை, நாட்டுக்கு தொடர்ந்து கலங்கரை விளக்கமாக இருந்து, நமது நாட்டின் முன்னேற்றத்துக்கு வழிகாட்டுகிறது.
அமைதி, நல்லிணக்கம் மற்றும் உலகளாவிய சகோதரத்துவத்திற்கான நமது பகிரப்பட்ட தேடலில், காந்திஜியின் அகிம்சை கொள்கை, நம்மையும், பிறநாடுகளையும் தொடர்ந்து வழிநடத்தும்.
மகாத்மா காந்தி ஜெயந்தியை முன்னிட்டு, நமது நாட்டு மக்களுக்கு, நான் மீண்டும் ஒரு முறை எனது நெஞ்சார்ந்த வாழ்த்துகளை தெரிவித்துக் கொள்கிறேன்.
ஜெய் ஹிந்த்!’’
தொழிலாளர் மற்றும் வேலைவாய்ப்பு அமைச்சகம்
அமைப்புசாரா தொழிலாளர்களுக்கான மருத்துவ வசதி
பீடி, சினிமா, இரும்பு, தொழிற்சாலைகள் மற்றும் மாங்கனீஸ், சுண்ணாம்புக்கல், மைக்கா சுரங்க தொழிற்சாலைகளில் பணிபுரியும் அமைப்புசாரா தொழிலாளர்களுக்கு மருத்துவ வசதி அளிப்பதற்காக மத்திய தொழிலாளர் மற்றும் வேலைவாய்ப்புத் துறை அமைச்சகம் தொழிலாளர் நல சுகாதாரத் திட்டத்தை அமல்படுத்தி வருகிறது. இதன் மூலம் நாடு முழுவதும் 10 மருத்துவமனைகள், 285 மருந்தகங்கள் வாயிலாக அந்தத் தொழிலாளர்கள் மற்றும் அவர்களது குடும்பத்தினருக்கு மருத்துவ சிகிச்சைக்கான வசதி ஏற்படுத்தப்பட்டுள்ளது.
அத்துடன், அரசால் அங்கீகரிக்கப்பட்ட மருத்துவமனைகள் மூலம் கேன்சர், காசநோய், இதயநோய், சிறுநீரக மாற்று சிகிச்சை, ஹெர்னியா உள்ளிட்ட ஆபத்தான நோய்களுக்கான சிகிச்சை செலவு இத்திட்டத்தின் மூலம் வழங்கப்படுகிறது.
இத்தகவலை மக்களவையில் மத்திய தொழிலாளர் மற்றும் வேலைவாய்ப்புத் துறை இணையமைச்சர் திரு ராமேஷ்வர் தெலி எழுத்துப்பூர்வமாக அளித்த பதிலில் தெரிவித்துள்ளார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleasePage.aspx?PRID=1846956
பிரதமர் அலுவலகம்
ஆகஸ்ட் 7 ஆம் தேதி தேசிய கைத்தறி தின விழாவில் பிரதமர் பங்கேற்பு
கைத்தறி மற்றும் கதர் நெசவாளர்கள், கைவினைஞர்கள், ஜவுளித் துறையினர், சிறு, குறு மற்றும் நடுத்தரத் தொழில் துறையினர் என 3000 க்கும் மேற்பட்டோர் நிகழ்ச்சியில் பங்கேற்கவுள்ளனர்
தேசிய கைத்தறி தினக் கொண்டாட்டத்தில் பிரதமர் திரு நரேந்திர மோடி ஆகஸ்ட் 7 ஆம் தேதி பங்கேற்கிறார். அன்று பகல் 12 மணிக்கு தில்லி பிரகதி மைதானத்தில் உள்ள பாரத் மண்டபத்தில் இந்நிகழ்ச்சி நடைபெறவுள்ளது.
நாட்டின் வளமான கலை மற்றும் கைவினைக் கலை பாரம்பரியத்தை உயிர்ப்புடன் வைத்திருக்கும் கைவினைஞர்கள் மற்றும் கலைஞர்களுக்கு ஊக்குவிப்பு மற்றும் ஆதரவை வழங்குவதில் பிரதமர் எப்போதும் உறுதியாக இருந்து வருகிறார். இந்த தொலைநோக்குப் பார்வையால்வழிநடத்தப்படும் அரசு தேசிய கைத்தறி தினத்தைக் கொண்டாடத் தொடங்கியது. இந்த தினத்தின் முதல் கொண்டாட்டம் ஆகஸ்ட் 7, 2015 அன்று நடைபெற்றது. 1905-ம் ஆண்டு ஆகஸ்ட் 7 ஆம் தேதி தொடங்கப்பட்ட சுதேசி இயக்கத்தின் நினைவாகவும், உள்நாட்டு தொழில்களை குறிப்பாக கைத்தறி நெசவாளர்களை ஊக்குவிப்பதற்காகவும் இந்த தேதி தேர்ந்தெடுக்கப்பட்டது.
இந்த ஆண்டு, 9-வது தேசிய கைத்தறி தினம் கொண்டாடப்படுகிறது. இந்த நிகழ்ச்சியின் போது, தேசிய ஃபேஷன் டெக்னாலஜி நிறுவனம்  உருவாக்கிய இணையதளத்தையும் பிரதமர் தொடங்கி வைக்கிறார்.
இந்த நிகழ்ச்சியில் 3000-க்கும் மேற்பட்ட கைத்தறி மற்றும் கதர் நெசவாளர்கள், கைவினைஞர்கள் மற்றும் ஜவுளித் துறையினர், சிறு, குறு மற்றும் நடுத்தர தொழில் துறைகளைச் சேர்ந்தவர்கள் கலந்து கொள்ளவுள்ளனர். இந்தியா முழுவதும் உள்ள கைத்தறி குழுமங்கள், தேசிய ஃபேஷன் டெக்னாலஜி நிறுவன வளாகங்கள், நெசவாளர் சேவை மையங்கள், இந்திய கைத்தறி தொழில்நுட்ப நிறுவன வளாகங்கள், தேசிய கைத்தறி மேம்பாட்டுக் கழகம், கைத்தறி ஏற்றுமதி மேம்பாட்டு கவுன்சில், காதி மற்றும் கிராமத் தொழில் ஆணைய  நிறுவனங்கள் மற்றும் பல்வேறு மாநில கைத்தறித் துறைகளை இந்நிகழ்ச்சி ஒருங்கிணைக்கும்.
(
சுகாதாரம் மற்றும் குடும்ப நலத்துறை அமைச்சகம்
கொவிட்-19 குறித்த அண்மைத் தகவல்கள்
நாடு தழுவிய தடுப்பூசித் திட்டத்தின் கீழ் இதுவரை 36.48 கோடி தடுப்பூசி டோஸ்கள் போடப்பட்டுள்ளன.
நாளொன்றுக்கு புதிய பாதிப்பு, கடந்த 24 மணி நேரத்தில் 45,892 ஆக பதிவாகியுள்ளது.
இந்தியாவில் கொரோனா தொற்றுக்கு சிகிச்சை பெறுவோரின் எண்ணிக்கை 4,60,704 ஆகக் குறைந்துள்ளது.
நாட்டில் ஏற்பட்டுள்ள மொத்த பாதிப்பில் தற்போது சிகிச்சை பெறுபவர்களின் விழுக்காடு 1.50 சதவீதமாகும்.
நம் நாட்டில் இதுவரை 2,98,43,825 பேர் தொற்றிலிருந்து குணமடைந்துள்ளனர்.
கடந்த 24 மணி நேரத்தில் 44,291 பேர் தொற்றிலிருந்து குணமாகியுள்ளனர்.
குணமடைந்தவர்களின் விழுக்காடு 97.18 சதவீதமாக அதிகரித்துள்ளது.
வாராந்திர தொற்று உறுதி விழுக்காடு 5 சதவீதத்திற்கும் குறைவாக சரிந்து 2.37 சதவீதமாக உள்ளது.
தினசரி தொற்று உறுதி வீதம் தொடர்ந்து 17 நாட்களாக 3 சதவீதத்திற்கும் குறைவாக 2.42 சதவீதமாக பதிவாகியுள்ளது.
இந்தியாவில் இதுவரை மேற்கொள்ளப்பட்டுள்ள மொத்த பரிசோதனைகளின் எண்ணிக்கை 42.52 கோடியாக பதிவாகியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணலாம்:
https://pib.gov.in/PressReleasePage.aspx?PRID=1733539
••••••••
((